Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan mukainen muun kuin vähäisen muutoksen hyväksymistä koskevan hakemuksen julkaiseminen

(2020/C 178/06)

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”ASIAGO”

EU-nro: PDO-IT-0001-AM02–30.7.2019

SAN (X) SMM ()

1. Hakijaryhmä ja oikeutettu etu

Consorzio Tutela Formaggio Asiago (Asiago-juuston tuottajaryhmittymä), jonka sääntömääräinen kotipaikka sijaitsee osoitteessa Giuseppe Zampieri 15 36100 Vicenza ITALIA Puhelin: +39 0444321758 Faksi: + 39 0444326212 info@formaggioasiago.it; tutelasiago@legalmail.it

Consorzio Tutela Formaggio Asiago -tuottajaryhmittymään kuuluu Asiago-juuston tuottajia, ja se on 14. lokakuuta 2013 annetun maatalous-, elintarvike- ja metsätalousministeriön asetuksen (decreto) nro 12511 13 §:n 1 momentin nojalla oikeutettu muutoshakemuksen esittämiseen.

2. Jäsenvaltio tai kolmas maa

Italia

3. Eritelmän kohta, jota / kohdat, joita muutos koskee

☐ Tuotteen nimi

☒ Tuotteen kuvaus

☒ Maantieteellinen alue

☒ Alkuperätodisteet

☒ Valmistusmenetelmä

☒ Yhteys maantieteelliseen alkuperään

☒ Merkinnät

☒ Muu: Valvontaelin

4. Muutosten tyyppi

☒ Rekisteröidyn SAN:n tai SMM:n tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

☐ Rekisteröidyn SAN:n tai SMM:n, jonka yhtenäistä asiakirjaa (tai vastaavaa) ei ole julkaistu, tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

5. Muutos/muutokset

On huomattava, että tuote-eritelmän rakennetta on muutettu vastaamaan asetuksen (EU) N:o 1151/2012 7 artiklassa säädettyä järjestystä.

Näin ollen järjestys on seuraava: 1 artikla – Nimi; 2 artikla – Tuotteen kuvaus; 3 artikla – Yksilöity maantieteellinen alue; 4 artikla – Tuotteen alkuperä; 5 artikla – Tuotteen valmistusmenetelmä; 6 artikla – Tuotteen yhteys tuotantoalueeseen; 7 artikla – Valvontaelin ja 8 artikla – Merkinnät

Tuotteen kuvaus

— Muutos koskee tuote-eritelmän 1 artiklaa, julkaistun yhteenvedon 4.2 kohtaa (yhtenäisen asiakirjan 3.2 kohta), ja liittyy Asiago-juuston kahden eri lajin nimeämistapaan.

Korvataan voimassa oleva seuraava sanamuoto:

”Suojattu alkuperänimitys ’Asiago’ on varattu yksinomaan lehmänmaidosta tuotetusta osittain keitetystä juustomassasta tämän tuote-eritelmän mukaisesti valmistetulle juustolle, jota on olemassa kahta eri lajia (’Asiago pressato’ ja ’Asiago d’allevo’). Ominaispiirteitä käsitellään jäljempänä.”

seuraavalla tekstillä:

”Suojattu alkuperänimitys (SAN) ”Asiago” on varattu yksinomaan lehmänmaidosta tuotetusta osittain keitetystä juustomassasta tämän tuote-eritelmän mukaisesti valmistetulle juustolle, jota on olemassa kahta eri lajia (”Asiago Fresco”, josta käytetään myös nimeä ”Asiago pressato”, sekä ”Asiago Stagionato”, josta käytetään myös nimeä ”Asiago d’allevo”. Ominaispiirteitä käsitellään jäljempänä.”

Muutoksen tarkoituksena on auttaa kuluttajia hahmottamaan paremmin Asiago-juuston kahden lajin kypsytykseen liittyvät erot lisäämällä tekstiin määritelmät ”Asiago Fresco” ja ”Asiago Stagionato”. Ilmaisujen ”pressato” ja ”d’allevo” käyttö on kuitenkin edelleen sallittua. Lisäksi italiankielisessä tuote-eritelmässä suojatun alkuperänimityksen lyhenteestä käytetyt muodot ”D.O.P.” ja ”Dop” yhtenäistetään korvaamalla molemmat kirjoitusasulla ”DOP”.

— Seuraavat muutokset koskevat voimassa olevan tuote-eritelmän 8 artiklaa, julkaistun yhteenvedon 4.2 kohtaa (yhtenäisen asiakirjan 3.2 kohta ”Valmiin tuotteen ominaispiirteet”). Ehdotetussa tuote-eritelmässä kyseinen kohta siirretään 2 artiklaan, jonka otsikoksi muutetaan ”Tuotteen kuvaus”.

Korvataan voimassa oleva seuraava sanamuoto:

”20 päivää kypsytetyn Asiago pressato -juuston tekniset erityisominaisuudet.”

”60 päivää kypsytetyn Asiago d’allevo -juuston tekniset erityisominaisuudet.”

seuraavalla tekstillä:

”Vaaditun vähimmäisajan kypsytetyn Asiago Fresco -juuston tekniset erityisominaisuudet.”

”Vaaditun vähimmäisajan kypsytetyn Asiago Stagionato -juuston tekniset erityisominaisuudet.”

Muutoksella täsmennetään, että teknisillä erityisominaisuuksilla viitataan tuotteeseen, jota on kypsytetty vaadittu vähimmäisaika. Muutoksen tarkoituksena on selkeyttää tarkastusvaihetta.

Tekstistä on poistettu ”Asiago Frescon” ja ”Asiago Stagionaton” mikrobiologiset ja hygieniaan liittyvät erityisominaisuudet.

EU:n lainsäädännössä säädetään jo tuottajameijereitä velvoittavista mikrobiologisista ja hygieniaan liittyvistä analyyseistä. Sen vuoksi tuote-eritelmässä ei ole tarpeen esittää mikrobiologisia ja hygieniaa koskevia parametreja, koska niiden tasoihin sovelletaan joka tapauksessa voimassa olevaa lainsäädäntöä.

”Asiago Stagionaton” visuaaliset/aistinvaraiset erityisominaisuudet:

Korvataan voimassa oleva seuraava sanamuoto:

”mieto maku [mezzano (puolikypsä)] / aromikas maku [vecchio (kypsä)]

seuraavalla tekstillä:

”mieto ja hieman suolainen maku – aromikas maku [vecchio (kypsä)].

Muutoksen tarkoituksena on määritellä paremmin vaaditun vähimmäisajan kypsytetyn ”Asiago Stagionaton” maku sekä yli kymmenen kuukautta kypsytetyn ”Asiagon” (”vecchio”) maku. Tämä muutos mahdollistaa aistinvaraisten ominaisuuksien tehokkaamman tarkastamisen.

”Asiagon” kummankin lajin teknisten erityisominaisuuksien kuvauksen perään on lisätty seuraava virke:

”Käsittelyjätteen määrän rajoittamiseksi sekä edellä mainittujen visuaalisten/aistinvaraisten ja kemiallisten erityisominaisuuksien ja painovaatimusten noudattamiseksi Asiago Fresco- ja Asiago Stagionato -juustojen valmistus muissa kuin lieriönmuotoisissa muotoisissa muoteissa on sallittua yksinomaan tuotteilla, jotka on tarkoitettu valmiiksi pakattaviksi (siivut, kuutiot tai raaste) tai joko valmistettujen tai jalostettujen elintarvikesekoitusten tekemiseen.”

Tämän valmistusmenetelmän lisäämisellä pyritään vähentämään käsittelyjätettä, jota syntyy Asiago-juuston erilaisissa tuotantoprosesseissa (kuten siivut ja elintarvikesekoitukset), joita pidetään epätaloudellisina juuri kyseisen jätteen takia. Näin helpotetaan kuluttajien enenevässä määrin käyttämien tuotemuotojen (kuten siivujen ja kuutioiden) tuotantoa ja luodaan siten uusia, kulutustrendien mukaisia mahdollisuuksia nauttia Asiago-juustosta ilman, että tuotteen aistinvaraiset ominaisuudet muuttuvat millään tavalla.

Juustotahkojen pintakäsittelyä koskevaa kohtaa on yksinkertaistettu.

Korvataan voimassa oleva seuraava sanamuoto:

”Asiago-juustotahkojen pinta voidaan tuotteen kypsyttämiseen vaadittavan vähimmäisajan jälkeen käsitellä säännösten mukaisesti sallituilla aineilla. Tahkon uloin osa (kuori) ei ole syömiskelpoinen.”

seuraavalla tekstillä:

”Juustotahkojen pinta voidaan käsitellä voimassa olevassa lainsäädännössä sallituilla aineilla.”

Alaa koskevassa lainsäädännössä määritellään, mitkä aineet ovat sallittuja pintakäsittelyssä. Kuoren käsittelyä koskevan voimassa olevan lainsäädännön noudattamista pidetään riittävänä. Lisäksi tuottajameijereiden on edelleen noudatettava kuoren syömiskelvottomuuden osalta voimassa olevia sääntöjä ja siten ilmoitettava sellaisten aineiden käytöstä, jotka voivat tehdä kuoresta syömiskelvotonta.

Korvataan voimassa oleva seuraava sanamuoto:

”Tahkon pintakäsittelyn on joka tapauksessa mahdollistettava tahkon tunnistamiseksi kiinnitetyn kaseiinilaatan ja nimitykseen viittaavan logon luettavuus.”

seuraavalla tekstillä:

”Tahkon pintakäsittelyn ei pidä missään tapauksessa heikentää tahkon tunnistamiseksi kiinnitetyn kaseiinilaatan, nimitykseen viittaavan logon sekä tahkon kantaan leimatun ASIAGO-alkuperämerkinnän luettavuutta.”

Muutoksella täydennetään Asiago-juuston erottamisessa käytettävien tunnistusmerkkien luetteloa lisäämällä siihen juustojen kannassa/reunassa oleva alkuperämerkintä.

Maantieteellinen alue

— Seuraava muutos koskee nykyisen tuote-eritelmän 2 artiklaa, eli julkaistun yhteenvedon 4.3 kohtaa ja yhtenäisen asiakirjan 4 kohtaa.

Voimassa olevan tuote-eritelmän 2 artiklan (”Tuotantoalue”) teksti on siirretty ehdotetun tuote-eritelmän 3 artiklaan, jonka nimeksi muutetaan samalla ”Yksilöity maantieteellinen alue”.

Muutoksen tarkoituksena on, että tuote-eritelmä noudattaa asetuksessa (EU) N:o 1151/2012 vahvistettua rakennetta.

Tekstiin lisätään Cittadellan ja Fontanivan kunnat.

Padovan kaupungin pohjoispuolella sijaitsevat Cittadella ja Fontaniva lisätään yksilöityjen maantieteellisten alueiden luetteloon alueina, joilla on tuotettu historiallisesti maitoa kyseessä olevan, sittemmin SAN:n saaneen juuston valmistukseen. Kyseisillä alueilla on nykyään maatiloja, jotka ovat SAN-merkinnällä ”Asiago” varustettuja tuotteita valmistavien meijerin osakkaita mutta joiden maitoa ei voida käyttää kyseisten tuotteiden valmistukseen. Muutoksen tarkoituksena on ottaa huomioon näiden SAN-tuotteiden historiallinen tuotantoalue.

Alkuperätodisteet

— pMuutos koskee tuote-eritelmän 4 artiklaa (”Tuotteen alkuperä”), johon on lisätty seuraava virke: ”Kaikkiin asianomaisiin luetteloihin merkittyihin luonnollisiin henkilöihin ja oikeushenkilöihin kohdistetaan valvontaelimen tarkastuksia tuote-eritelmän määräysten ja tuote-eritelmään liittyvän tarkastussuunnitelman mukaisesti.”

Muutoksella täydennetään tekstiä sen selventämiseksi, että valvontaelimen suorittamat tarkastukset koskevat kaikkia SAN:n valvontajärjestelmään kuuluvia toimijoita.

Valmistusmenetelmä

Muutos koskee 3 artiklaa (”Eläinrehu”). Sen teksti on siirretty ehdotetun tuote-eritelmän 5 artiklaan, jonka otsikoksi on muutettu ”Tuotteen valmistusmenetelmä”. Muutos koskee samalla yhtenäisen asiakirjan 3.3 kohtaa.

— Muutoksella lisätään puuvilla kiellettyjen rehujen luetteloon.

Puuvilla lisättiin kiellettyjen eläinrehujen luetteloon Padovan yliopiston eläinravitsemuksen laitoksen kanssa tehdyn kattavan tutkimuksen perusteella. Muutoksen tarkoituksena on parantaa Asiago-juuston laatua vahvistamalla tuotteen alkuperäalueen ja ominaispiirteiden välistä syy-seuraussuhdetta ja estämällä puuvillan kaltaisten vieraskasvilajien käyttö.

— pLisäksi kiellettyjen rehujen luettelon perään lisätään seuraavat virkkeet: ”Vähintään 50 prosenttia rehun kuiva-aineesta on oltava kyseisellä maantieteellisellä alueella tuotettua. Rehun on muodostettava vähintään 50 prosenttia annoksen kuiva-aineesta.”

Vaatimus, jonka mukaan vähintään 50 prosenttia rehun kuiva-aineesta on oltava kyseisellä maantieteellisellä alueella tuotettua, on mahdollista täyttää käyttämällä yksilöidyllä alueella kasvanutta nurmea, heinää ja erilaisia niittykasveja siten, että ne muodostavat sen rehuannoksen osuuden, joka koostuu helposti sulavasta kuidusta, eli yleisesti määriteltynä ”kasvirehusta” (kuten nurmi, heinä ja laidunnurmi) ja joka vaikuttaa merkittävästi maidon ja siten myös valmiin tuotteen kemiallisiin ja aistinvaraisiin ominaisuuksiin. ”Asiagoa” valmistetaan maantieteellisellä alueella, jota luonnehtivat pääasiassa pysyvät nurmet ja laidunniityt – erityisesti korkeammilla tai mäkisillä alueilla. Alue ei näin ollen sovellu erityisen hyvin viljan (maissi, vehnä, ohra) tai öljysiementen (soija) viljelyyn.

Asiago-juustoa valmistavat yritykset ovat erikoistuneet tuottamaan rotulehmien maitoa. Nämä lypsylehmät tarvitsevat tasapainoisen ruokavalion, johon kuuluu nurmirehun lisäksi myös muuta rehua ja rehutiivisteitä ja jolla ylläpidetään sekä laadukasta tuotantoa että lehmien hyvinvointia.

Siksi ruoka-annoksia on tarpeen täydentää rajatun alueen ulkopuolelta peräisin olevilla tiivisteillä ja rehuilla.

Tämä mahdollistaa ravintoaineiden nopean saannin, jolloin lypsykarja saa pötsin normaaliin toimintaan tarvitsemansa energian ja proteiinin. Koska rajatun alueen ulkopuolelta hankittavilla tiivisteillä ja rehuilla on vain fysiologinen tehtävä pötsin toiminnan tukemisessa, ne eivät käytännössä vaikuta maidon aistinvaraisiin ominaisuuksiin.

Se, että annoksen kuiva-aineesta vähintään 50 prosenttia on peräisin nurmirehusta, lisää eläinten hyvinvointia ja voi edistää laadukkaamman maidon tuottamista juuston valmistamista varten. Asiago-juuston tuotantoalueelta saadussa nurmirehussa on runsaasti eri kasveja alueen biologisen monimuotoisuuden ansiosta. Sen käyttö antaa maidolle myös valmiissa tuotteessa erottuvat ominaismaut.

Muutos on tarpeen tuote-eritelmän ja yhtenäisen asiakirjan mukauttamiseksi asetuksen (EU) N:o 1151/2012 säännöksiin.

— Seuraavat muutokset koskevat voimassa olevan tuote-eritelmän 5 artiklaa.

Korvataan voimassa oleva seuraava sanamuoto:

”Sekä Asiago pressato- että Asiago d’allevo -juusto valmistetaan maidosta, joka täyttää voimassa olevien terveyssäännösten vaatimukset. Siirtymäkauden ajan ”Asiago d’allevoa” voidaan kuitenkin valmistaa vuoristoalueilla maidosta, joka poikkeaa voimassa olevista terveyssäännöksistä. Maito on säilytettävä 4–11 celsiusasteen lämpötilassa ja käsiteltävä 60 tunnin kuluessa ensimmäisestä lypsystä tai mahdollisesta toisesta lypsystä. Jos ”Asiago” valmistetaan raakamaidosta, maito on käsiteltävä 36–48 tunnin kuluessa sen toimittamisesta voimassa olevien säännösten mukaisesti.”

seuraavalla tekstillä:

”Sekä Asiago Fresco- että Asiago Stagionato -juusto valmistetaan maidosta, joka täyttää voimassa olevien terveyssäännösten vaatimukset. Maito on säilytettävä meijerissä 4–11 celsiusasteen lämpötilassa. Prodotto della montagna -merkinnällä varustetun ”Asiagon” valmistukseen tarkoitettu maito voidaan säilyttää luonnollisia olosuhteita vastaavissa lämpötiloissa. Maito on kerättävä 36 tunnin kuluessa ensimmäisestä lypsystä. Lisämerkinnällä ”prodotto della montagna” varustetun ”Asiagon” valmistukseen tarkoitettu maito on kerättävä 48 tunnin kuluessa ensimmäisestä lypsystä. Maito on toimitettava käsiteltäväksi 48 tunnin kuluessa sen saapumisesta meijeriin.”

Sääntelykehys on muuttunut siten, ettei enää ole sallittua käyttää ”maitoa, joka poikkeaa voimassa olevista terveyssäännöksistä”. Muutoksessa täsmennetään lisäksi, että maidon säilytystä koskevilla lämpötiloilla viitataan meijereihin, mutta ”prodotto della montagna” -merkinnällä varustetun Asiago-juuston valmistukseen tarkoitettu maito voidaan kuitenkin säilyttää luonnon olosuhteita vastaavissa lämpötiloissa, jotka soveltuvat säilytykseen. Maidon keräysaikoja täsmennetään viittauksella ensimmäiseen lypsyyn, mikä mahdollistaa käytännössä maidon keräämisen useista lypsyistä. Kunkin Asiago-juuston lajin osalta mainitaan enimmäistuntimäärä, jonka kuluessa maito on toimitettava käsiteltäväksi sen saapumisesta meijeriin.

Korvataan voimassa oleva seuraava sanamuoto:

”Asiago pressato -juuston tuotantoon käytetään yhdestä tai kahdesta lypsystä saatua maitoa, joka on joko raakamaitoa tai joka pastöroidaan voimassa olevien säännösten mukaisesti 72 celsiusasteen lämpötilassa 15 sekunnin ajan.”

seuraavalla tekstillä:

”Asiago Fresco -juusto valmistetaan yhdestä tai useammasta peräkkäisestä lypsystä saadusta maidosta, joka voi olla raakamaitoa tai termisoitua maitoa tai joka pastöroidaan voimassa olevien säännösten mukaisesti.”

Muutoksessa huomioidaan sellaisten lypsyjärjestelmien kehitys (kuten lypsyrobottien käyttö), jotka edistävät eläinten hyvinvointia mutta eivät vaikuta useista eri lypsyistä saadun maidon laatuun.

Lisäksi tekstiin on sisällytetty mahdollisuus valmistaa myös ”Asiago Frescoa” termisoidusta maidosta. Termisoitu maito on käsitelty alhaisemmissa lämpötiloissa kuin pastöroitu maito, minkä takia se säilyttää paremmin tuotantoalueeseen liittyvät aistinvaraiset ominaisuudet.

Seuraavalla muutoksella lisätään mahdollisuus käyttää useista peräkkäisistä lypsyistä saatua maitoa myös ”Asiago Stagionaton” valmistuksessa samalla tavalla kuin ”Asiago Frescon” valmistuksessa.

Korvataan voimassa oleva seuraava sanamuoto:

”Asiago d’allevo -juuston tuotantoon käytetään maitoa, joka on saatu kahdesta lypsystä ja on osittain pinnalta kuorittu tai joka on saatu kahdesta lypsystä, joista toisesta saatu maito on osittain pinnalta kuorittu tai joka on saatu vain yhdestä lypsystä ja on osittain pinnalta kuorittu. Kyseinen maito on raakamaitoa tai se termisoidaan 57–68 celsiusasteen lämpötilassa 15 sekunnin ajan. Maidon jatkokäsittely on sallittua ainoastaan tässä tuote-eritelmässä nimenomaisesti määrätyllä tavalla.”

seuraavalla tekstillä:

”Asiago Stagionato -juustoa valmistetaan maidosta, joka on saatu useasta peräkkäisestä lypsystä ja on osittain pinnalta kuorittu tai joka on saatu useasta peräkkäisestä lypsystä, joista vain yhdestä saatu maito on osittain pinnalta kuorittu, tai joka on saatu vain yhdestä lypsystä ja on osittain pinnalta kuorittu. Kyseinen maito on raakamaitoa tai 57–68 celsiusasteen lämpötilassa termisoitua maitoa, jonka osalta fosfataasin analyyttinen parametri on positiivinen. Maidon jatkokäsittely on sallittua ainoastaan tässä tuote-eritelmässä nimenomaisesti määrätyllä tavalla.”

Seuraava kohta on poistettu:

”Lisämerkinnällä ”prodotto della montagna” varustetun Asiago-juuston tuotantoon voidaan käyttää 2–4 lypsystä saatua maitoa, joka on jalostettava 18 tunnin kuluessa, kun käytetään kahdesta lypsystä saatua maitoa, ja 24 tunnin kuluessa, kun käytetään neljästä lypsystä saatua maitoa.”

”Prodotto della montagna” -merkinnällä varustetun Asiago-juuston tuotantoon voidaan käyttää useammasta kuin yhdestä lypsystä kerättyä maitoa, kunhan se on kerätty 48 tunnin kuluessa ensimmäisestä lypsystä. Myös tämän tuotetyypin valmistuksessa käytettävä maito on toimitettava käsiteltäväksi 48 tunnin kuluessa sen saapumisesta meijeriin, kuten edellä täsmennetään.

Seuraavalla muutoksella tekstiin sisällytetään mahdollisuus käyttää kasviperäistä juoksutetta ja poistetaan mahdollisuus käyttää lysotsyymiä.

Korvataan voimassa oleva seuraava sanamuoto:

”Asiago pressato -juuston valmistuksessa käytettävän maidon on oltava täysmaitoa, ja kattilassa olevan seoksen on koostuttava maidosta, maitohappobakteereista tai hapatteesta, nautaperäisestä juoksutteesta ja mahdollisesti pienistä määristä natriumkloridia. Maidonjalostuksen aikana seokseen voidaan teknisistä syistä lisätä myös jonkin verran puhdasta vettä. Asiago d’allevo -juuston valmistuksessa käytettävä maito on osittain pinnalta kuorittu ja siihen voidaan lisätä lysotsyymiä (E 1105) lain sallimissa rajoissa. Näin ollen seos koostuu osittain kuoritusta maidosta, maitohappobakteereista tai hapatteesta, nautaperäisestä juoksutteesta ja mahdollisesti pienistä määristä natriumkloridia ja lysotsyymiä. Lysotsyymin (E 1105) käyttö on kielletty lisämerkinnällä ”prodotto della montagna” varustetun alkuperämerkinnällä suojatun Asiago-juuston tuotannossa.”

seuraavalla tekstillä:

”Asiago Fresco -juuston valmistuksessa käytettävän maidon on oltava täysmaitoa, ja kattilassa olevan seoksen on koostuttava täysmaidosta, maitohappobakteereista tai hapatteesta, nauta- tai kasviperäisestä juoksutteesta ja mahdollisesti pienistä määristä natriumkloridia. Maidonjalostuksen aikana seokseen voidaan teknisistä syistä lisätä myös jonkin verran puhdasta vettä. Asiago Stagionato -juuston valmistuksessa käytettävän maidon on oltava osittain pinnalta kuorittua maitoa, ja kattilassa olevan seoksen on koostuttava osittain kuoritusta maidosta, maitohappobakteereista tai hapatteesta, nauta- tai kasviperäisestä juoksutteesta ja mahdollisesti pienistä määristä natriumkloridia. Lysotsyymin (E 1105) käyttö on kielletty Asiago-juuston valmistuksessa.”

Muutoksella lisätään mahdollisuus korvata nautaperäinen juoksute kasviperäisellä vaihtoehdolla kummankin Asiago-juuston lajin valmistuksessa. Asiago-juuston perinteisessä valmistuksessa käytettiin kasviperäistä juoksutetta. On olemassa näyttöä siitä, että Asiagon tasangolla käytettiin kasviperäisenä juoksutteena ohdakeuutetta. Veneton alueen maatalousviraston hiljattain tekemän tutkimuksen mukaan sekä ”Asiago Frescolle” että ”Asiago Stagionatolle” tyypilliset aistinvaraiset ominaisuudet pysyvät muuttumattomina kasviperäistä juoksutetta käytettäessä.

Tällä lisäyksellä voidaan vastata myös erityiseen kysyntään markkinoilla.

Tekstistä on lisäksi poistettu mahdollisuus käyttää lysotsyymiä (käymisen estävä entsyymi). Kyseinen harvoin käytetty apuaine ei kuulu perinteisesti ”Asiagon” valmistukseen. Sen käyttö on myös käymässä tarpeettomaksi, koska rehun laatu on parantunut.

— Seuraavat muutokset koskevat voimassa olevan tuote-eritelmän 7 artiklaa.

Voimassa olevan tuote-eritelmän 7 artiklan (”Varastointi- ja kypsytysmenetelmät”) teksti on siirretty ehdotetun tuote-eritelmän 5 artiklaan, jossa se muodostaa kohdan ”Varastointi- ja kypsytysmenetelmät”.

Seuraava suolausta edeltävää vaihetta koskeva kohta on poistettu:

”Ennen suolausta juustot varastoidaan vähintään 48 tunnin ajan 10/15 celsiusasteen lämpötilassa suhteellisen kosteuden ollessa 80–85 prosenttia.”

Tässä kohdassa kuvattiin suolausta edeltävää vaihetta (nk. jäähdytys), ja sen teksti sisältyy nyt tosiasiassa juuston kypsytysvaihetta käsittelevään kohtaan. Ensiksi mainittua koskevat parametrit ovat samat kuin kypsytyksen osalta ehdotetut parametrit.

”Asiago Stagionaton” vähimmäiskypsytykseen liittyvä virke on muotoiltu uudelleen.

Korvataan voimassa oleva seuraava sanamuoto:

”Asiago d’allevo -juuston vähimmäiskypsytysaika on 60 päivää tuotantokuukauden viimeisestä päivästä.”

seuraavalla tekstillä:

”Asiago Stagionato -juuston vähimmäiskypsytysaika on 90 päivää tuotantopäivästä.”

Jotta olisi mahdollista tuottaa aistinvaraisilta ominaisuuksiltaan ja laadultaan parempaa juustoa sekä varmistaa kaikille tuotantoerille yhdenmukainen kypsytysaika, tekstiin on kirjattu, että vähimmäiskypsytysajan on ennen myyntiä oltava tosiasiallisesti 90 päivää tuotantopäivästä lukien.

Toinen muutos koskee kypsytyksen lämpötila- ja kosteusparametreja.

Korvataan voimassa oleva seuraava sanamuoto:

”Juusto on kypsytettävä tuotantoalueella varastoissa, joiden lämpötila on 10/15 celsiusastetta ja suhteellinen kosteus on 80–85 prosenttia.”

seuraavalla tekstillä:

”Juusto on kypsytettävä tuotantoalueella varastoissa, joiden lämpötila on vähintään 5 celsiusastetta.”

Muutoksessa korvataan lämpötilan ja kosteuden vaihteluvälit vähimmäislämpötilalla, jota pidetään tarkoituksenmukaisempana tapana ilmaista ”Asiagon” optimaaliset kypsytysolosuhteet. Tämä vähimmäislämpötilaparametri kuvastaa myös luonnon olosuhteita ja voi tehokkaammin estää epänormaalin käymisen pitkään kypsytettävässä juustossa jopa ilman lysotsyymiä.

Yhteys maantieteelliseen alkuperään

Eritelmään on lisätty erillinen artikla, joka koskee yhteyttä maantieteelliseen alkuperään. Se ei sisälly voimassa olevaan eritelmään, vaan se on mukana ainoastaan julkaistussa yhteenvedossa. Ehdotettuun tuote-eritelmään lisätyn 6 artiklan ja yhtenäisen asiakirjan 5 kohdan teksti kuuluu seuraavasti:

”6 artikla Tuotteen yhteys tuotantoalueeseen Monet historialliset ja perinteiset seikat juurruttavat Asiago-juuston tiettyyn aikaan ja paikkaan: se on historiallisesti peräisin Vicenzan maakunnasta, Trenton maakunnan rajalla sijaitsevalta Asiagon tasangolta. Asiago-juuston valmistus juontaa juurensa vuoteen 1000, ja 1900-luvun alkuvuosista lähtien sitä on valmistettu myös Asiagon tasangon lähialueella noin 80 kilometrin säteellä. Kyse on historiallista aluetta ympäröivästä alueesta, jolta viljelijät löysivät karjankasvatuksen ja perinteisen maitotalouden kehittämiseen sopivat maatalous-, ympäristö- ja ilmasto-olosuhteet jouduttuaan lähtemään Asiagon tasangolta ensimmäisen maailmansodan (1914–1918) tapahtumien seurauksena. ”Asiagon” tuotantoalue käsittää alkuperäisen alueen, jonka muodostavat Asiagon, Lavaronen, Vezzenan ja Folgarian tasangot, minkä lisäksi siihen kuuluvat Trentinon vuoristo, Grappan, Breganzen, Schion, Valdagnon ja Chiampon kukkuloiden väliin jäävä kaistale sekä kaistale Vicenzan, Padovan ja Trevison maakuntien kastellusta tasankoalueesta. Ilmasto-olosuhteet ja maaperä ovat sademäärän ja lämpötilan osalta yhtenäiset koko tuotantoalueella. Maaperä on pääasiassa kalkkipitoista. Tuotantoalueen korkeammalla sijaitsevilla alueilla on runsaasti pysyviä rehukasviviljelmiä. Luonnon heinä- ja palkokasvit sekä viljojen (vehnä, ohra, maissi) viljely ovat ominaisia näille alueille. Korkeammalla sijaitsevilla vuoristoalueilla kaikki metsittämätön maa on laidun- ja niittymaata. Alueen yleisimmät karjarodut ovat Frisona italiana, Bruna Alpina, Rendena ja Pezzata Rossa. Inhimilliset tekijät ovat erityisen merkityksellisiä. Aitoihin ja muuttumattomiin menetelmiin perustuva ominainen tuotantotapa on pysynyt ajan mittaan ennallaan, kun paikallisen juustonvalmistuksen perinteinen osaaminen ja tekniikat maidon jalostamiseksi juustoksi ovat siirtyneet sukupolvelta toiselle.”

Merkinnät

— Muutos koskee tuote-eritelmän 6 artiklaa ja yhtenäisen asiakirjan 3.6 kohtaa.

Nykyisen eritelmän 6 artiklan (”Tunnistus ja merkinnät”) teksti on siirretty ehdotetun tuote-eritelmän 8 artiklaan (”Merkinnät”). Se muodostaa 8 artiklan uuden 1 kohdan, jonka otsikoksi tulee ”Tunnistus ja merkinnät”.

Nimityksen tunnusta koskevaa kuvausta seuraavassa kohdassa ilmaisu ”erottamattomana osana” muutetaan sanamuotoon ”joka muodostaa erottamattoman osan”. Lisäksi italiankielisessä versiossa ilmaisu ”Nella fascere” korvataan ilmaisulla ”Nelle fascere”.

Muutoksella tehdään muodollinen korjaus ja korjataan kirjoitusvirhe italiankielisessä versiossa.

Korvataan voimassa oleva seuraava sanamuoto:

”esiintyy useaan kertaan, ja nimityksen kirjainkoko on ”Asiago pressaton” osalta 25 mm ja ”Asiago d’allevon” osalta 20 mm.”

seuraavalla tekstillä:

”esiintyy useaan kertaan, ja nimityksen kirjainkoko on ”Asiago Frescon” osalta 25 mm ja ”Asiago Stagionaton” osalta 20 mm.”

Muutoksella korvataan sanat ”pressato” ja ”d’allevo” sanoilla ”Fresco” ja ”Stagionato” tuote-eritelmän 1 artiklaan ehdotetun muutoksen mukaisesti.

Merkintöjä koskevaan artiklaan on lisätty myös seuraava virke:

”Kaikkien alkuperämerkinnällä suojatun Asiago-juuston tunnistusmerkkien (kaseiinilaatta ja alkuperämerkintä) on aina oltava näkyvissä kokonaisen juustotahkon pinnalla. Juustotahkon kantaa ei saa missään tapauksessa peittää kokonaan kelmulla, teipillä tai painokuviolla.”

Muutoksella pyritään vahvistamaan tuotteen jäljitettävyyttä ja läpinäkyvyyttä kuluttajien keskuudessa parantamalla suojatun alkuperänimityksen tunnistusmerkkien näkyvyyttä suhteessa jäljitelmiin tai väärennysyrityksiin.

Tuotantokuukauden osoittavien kirjaimien perään lisätään seuraava kohta:

”Muissa kuin lieriömäisissä tuotteissa on oltava seuraavat tunnistusmerkit, sanotun kuitenkaan rajoittamatta voimassa olevassa lainsäädännössä säädettyjen jäljitettävyysvaatimusten soveltamista: kaseiinilaatta, tuottajameijerin aakkosnumeerinen tunnus, nimitykseen viittaava logo, nimityksen nimi ”ASIAGO” toistettuna useaan kertaan vähintään kannan toisella puolella tai yhdellä sileällä puolella. Valtuutetut tuottajat saavat tätä varten merkintälaitteet tuottajaryhmittymältä.”

Muutoksella täsmennetään tunnistus- ja jäljitettävyysmenetelmää muiden kuin lieriömäisten tuotteiden osalta, kuten määrätään ehdotetun tuote-eritelmän 2 artiklassa.

— Seuraava muutos koskee 9 artiklan (”Pakkaaminen”) tekstiä, joka on siirretty ehdotetussa tuote-eritelmässä 8 artiklan (”Merkinnät”) loppuun. Se muodostaa 8 artiklan uuden 2 kohdan ”Esittely ja pakkaaminen” ja vastaa yhtenäisen asiakirjan kohtaa 3.5.

Seuraava kohta:

”Kokonaiset alkuperänimityksellä suojatut Asiago-juustot voidaan paloitella kiilan muotoisiksi ja pakata valmiiksi niin, että tahkon kanta näkyy. Juuston keskikohta voidaan joka tapauksessa pakata paloina, joiden kokonaispaino on enintään 10 prosenttia juuston painosta. Jokaisessa palassa on kuitenkin oltava kuorta juuston sileältä puolelta. Merkinnöissä voidaan mainita, mikäli tuotteessa ei ole käytetty lysotsyymiä (E 1105). Jos tuotteen paloittelutoimiin sisältyy kuoren puhdistus ja/tai poisto, jolloin tuotteen alkuperäiset merkinnät häviävät (esim. juustokuutiot ja juustoviipaleet), tuote on pakattava tuotantoalueella sen jäljitettävyyden varmistamiseksi.”

on muutettu seuraavasti:

”Kokonaiset Asiago-juustot voidaan paloitella ja pakata valmiiksi eri muodoissa (esim. neljännekset, kiilat ja viipaleet) kuoren kanssa. Juuston keskikohta voidaan joka tapauksessa pakata paloina, joiden kokonaispaino on enintään 10 prosenttia juuston painosta. Jokaisessa palassa on kuitenkin oltava kuorta juuston sileältä puolelta. Jos juuston paloitteluun sisältyy kuoren puhdistus ja/tai poisto siten, että alkuperämerkintä häviää, tuote eri muodoissaan (esim. kuutiot, raaste, viipaleet, kiilat ja kokonainen juusto) on pakattava tuotantoalueella sen jäljitettävyyden varmistamiseksi.”

Muutoksella täsmennetään valmispakkausten päätyypit. Tekstissä tehdään selväksi, että kannassa oleva merkintä osoittaa tuotteen olevan aito ja täyttävän tuote-eritelmän vaatimukset ja että tuotteen jäljitettävyys on taattava myös silloin, kun kuorta on puhdistettu ja/tai se on poistettu.

— Seuraavalla muutoksella pyritään selventämään, mitä ilmaisuja voi käyttää kaupallisissa tiedoissa ja/tai etiketeissä kypsytysajan mukaan.

Korvataan voimassa oleva seuraava sanamuoto:

”Vuoristoalueelta tulevasta maidosta valmistetun, vuoristoalueella sijaitsevissa meijereissä jalostetun ja vuoristoalueella kypsytetyn Asiago-juuston pakkausmerkinnöissä voi olla lisämerkintä ”prodotto della montagna”. Asiago pressato -juuston merkinnöissä voi olla myös maininta ”fresco” (tuore). Asiago d’allevo -juuston merkinnöissä voi olla myös maininta ”stagionato”’ (kypsytetty). Kun kyse on 4–6 kuukautta kypsytetystä Asiago d’allevo -juustosta, merkinnöissä voi olla maininta ”mezzano” (puolikypsä). Kun kyse on yli 10 kuukautta kypsytetystä Asiago d’allevo -juustosta, merkinnöissä voi olla maininta ”vecchio” (kypsä). Kun kyse on yli 15 kuukautta kypsytetystä ’Asiago d’allevo’ -juustosta, merkinnöissä voi olla maininta ”stravecchio” (erittäin kypsä).”

seuraavalla tekstillä:

”Vuoristoalueelta tulevasta maidosta valmistetun, vuoristoalueella sijaitsevissa meijereissä jalostetun, vuoristoalueella kypsytetyn ja lisämerkinnällä ”prodotto della montagna” varustetun Asiago-juuston kaupalliset tiedot ja/tai etiketti voivat sisältää ilmaisun ”Asiago prodotto della montagna”. Kaupalliset tiedot ja/tai etiketti voivat sisältää myös seuraavat maininnat: Asiago Fresco -juuston merkinnöissä voi olla myös maininta ”Asiago pressato”. Kun kyse on yli 40 päivää kypsytetystä Asiago Fresco -juustosta, merkinnöissä voi olla maininta ”Asiago Fresco riserva” (tietty laatuluokka). Asiago Stagionato -juuston merkinnöissä voi olla myös maininta ”Asiago d’allevo”. Kun on kyse 4–10 kuukautta kypsytetystä Asiago Stagionato -juustosta, merkinnöissä voi olla maininta ”Asiago mezzano” tai ”Asiago Stagionato mezzano” (puolikypsä). Kun on kyse 10–15 kuukautta kypsytetystä Asiago Stagionato -juustosta, merkinnöissä voi olla maininta ”Asiago vecchio” tai ”Asiago Stagionato vecchio” (kypsä). Kun on kyse yli 15 kuukautta kypsytetystä Asiago Stagionato -juustosta, merkinnöissä voi olla maininta ”Asiago stravecchio” tai ”Asiago Stagionato stravecchio” (erittäin kypsä).”

Muutoksella selvennetään kaikkia vaihtoehtoisia mainintoja, joita on mahdollista liittää ”Asiago Frescoon” ja ”Asiago Stagionatoon” kypsytysajan mukaan, sekä päivitetään niitä tuote-eritelmän 1 artiklan mukaisesti. Kypsytysajat on myös määritelty selkeämmin perinteisten tuotantomenetelmien mukaisesti, jotta ne olisivat heti ja helposti kuluttajien ymmärrettävissä.

— pViimeisen kohdan perään lisätään seuraava kohta: ”Juuston sileälle sivulle voidaan kiinnittää yrityksen tiedot sisältäviä kelmuja tai painokuvioita edellyttäen, että ne täyttävät elintarvikkeiden pakkausmerkintöjä ja esillepanoa koskevissa voimassa olevissa säädöksissä asetetut vaatimukset. Tällaiset kelmut tai painokuviot eivät saa peittää kaseiinilaattaa, ja niissä on aina oltava merkintä ”ASIAGO” sekä suojattuihin alkuperänimityksiin liittyvä EU:n tunnus sen varmistamiseksi, että kuluttajat saavat oikeaa tietoa.”

Muutoksella pyritään vahvistamaan sellaisia tuotteen jäljitettävyyttä ja tunnistamista koskevia välineitä, joita pidetään olennaisina alkuperänimityksellä suojattujen tuotteiden kannalta.

Valvontaelin

Tuote-eritelmään lisätään uusi artikla 7, jonka otsikoksi tulee ”Valvontaelin” ja jossa annetaan valvontaelimen tiedot.

Lisättävä teksti on seuraava:

”7 artikla Valvontaelin Asetuksen (EU) N:o 1151/2012 36 ja 37 artiklan säännösten mukaisesti tuote-eritelmän noudattamisen tarkastamisesta huolehtii ennen tuotteen saattamista markkinoille tätä varten nimetty valvontaelin. Kyseinen valvontaelin on CSQA Certificazioni Srl – Via S. Gaetano, 74–36016 Thiene (VI), p. + 39 0445313011, faksi + 39 0445313070, sähköposti csqa@csqa.it.”

YHTENÄINEN ASIAKIRJA

”ASIAGO”

EU-nro: PDO-IT-0001-AM02–30.7.2019

SAN (X) SMM ()

1. Nimi (nimet)

”Asiago”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotetyyppi

Luokka 1.3 Juustot

3.2 Kuvaus 1 kohdassa nimetystä tuotteesta

Suojattu alkuperänimitys (SAN) ”Asiago” on varattu yksinomaan lehmänmaidosta tuotetusta osittain keitetystä juustomassasta tämän tuote-eritelmän mukaisesti valmistetulle juustolle, jota on olemassa kahta eri lajia (”Asiago Fresco”, josta käytetään myös nimeä ”Asiago pressato”, sekä ”Asiago Stagionato”, josta käytetään myös nimeä ”Asiago d’allevo”. Ominaispiirteitä käsitellään jäljempänä.

Vaaditun vähimmäisajan kypsytetyn Asiago Fresco -juuston tekniset erityisominaisuudet:

Erityisominaisuudet Sallitut poikkeamat a) visuaaliset/aistinvaraiset: valkoinen tai hieman oljenkeltainen väri selkeä ja epäsäännöllinen kolonmuodostus miellyttävä ja hienostunut maku ohut kuori ja kimmoisa rakenne b) kemialliset: kosteus 39,50 % ±4,50 proteiini 24,00 % ± 3,50 rasva 30,00 % ±4,00 natriumkloridi 1,70 % ±1,00 rasvan osuus kuiva-aineesta vähintään 44 % Ei ole c) fyysiset: kanta suora tai hieman kupera ylä- ja alapuoli sileä tai lähes sileä paino 11–15 kg korkeus 11–15 cm halkaisija 30–40 cm

Vaaditun vähimmäisajan kypsytetyn Asiago Stagionato -juuston tekniset erityisominaisuudet:

Erityisominaisuudet Sallitut poikkeamat a) visuaaliset/aistinvaraiset: oljenkeltainen tai hieman oljenkeltainen väri pienet tai keskikokoiset kolot mieto ja hieman suolainen maku – aromikas maku (vecchio) pehmeä ja säännöllinen kuori b) kemialliset: kosteus 34,50 % ±4,00 proteiini 28,00 % ±4,00 rasva 31,00 % ±4,50 natriumkloridi 2,40 % ±1,00 rasvan osuus kuiva-aineesta vähintään 34 % Ei ole c) fyysiset: Kanta suora tai lähes suora ylä- ja alapuoli sileä tai lähes sileä paino 8–12 kg korkeus 9–12 cm halkaisija 30–36 cm

Käsittelyjätteen määrän rajoittamiseksi sekä edellä mainittujen visuaalisten/aistinvaraisten ja kemiallisten erityisominaisuuksien ja painovaatimusten noudattamiseksi Asiago Fresco- ja Asiago Stagionato -juustojen valmistus muissa kuin lieriönmuotoisissa muotoisissa muoteissa on sallittua yksinomaan tuotteilla, jotka on tarkoitettu valmiiksi pakattaviksi (siivut, kuutiot tai raaste) tai joko valmistettujen tai jalostettujen elintarvikesekoitusten tekemiseen.

Juustotahkojen pinta voidaan käsitellä voimassa olevassa lainsäädännössä sallituilla aineilla.

Tahkon pintakäsittelyn ei pidä missään tapauksessa heikentää tahkon tunnistamiseksi kiinnitetyn kaseiinilaatan, nimitykseen viittaavan logon sekä tahkon kantaan leimatun ASIAGO-alkuperämerkinnän luettavuutta.

Lisämerkinnällä ”prodotto della montagna” (”vuoristotuote”) varustettujen Asiago-tahkojen pintakäsittelyyn ei saa käyttää väriaineita eikä homeentorjunta-aineita.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Tuotannossa käytetään lehmän raakamaitoa, termisoitua lehmänmaitoa tai pastöroitua lehmänmaitoa.

Karjaa, jonka maito on tarkoitettu Asiago-juuston valmistamiseen, ei saa ruokkia seuraavilla rehuilla:

PERUSREHUT:

rapsi, rypsi, sinappi tai sarviapila;

hedelmäkasvien lehdet, mangoldin lehdet ja naatit;

apila/nurmisäilörehu, herne/nurmisäilörehu, säilötyt sivutuotteet;

hedelmät ja niiden teollisessa prosessoinnissa syntyvät sivutuotteet tuoreena tai märkäsäilöttynä;

vihannekset ja niiden sivutuotteet tuoreena tai märkäsäilöttynä;

käymisteollisuuden sivutuotteet tuoreena tai märkäsäilöttynä (kuten panimoiden mäski, tislausjäännökset ja puristejäännökset);

sokeriteollisuuden sivutuotteet, kuten tuore ja säilötty sokerijuurikasleike;

lihateollisuuden ja karjatalouden sivutuotteet; erilaiset jäännökset joko sellaisenaan tai muun rehun seassa.

TÄYDENNYSREHUT:

liha-, kala- ja höyhenjauhot;

rypsikakusta ja sitrushedelmien tai viinirypäleiden siemenistä tehty jauho;

kuivatut vihannekset ja hedelmät;

vihannesten ja hedelmien teollisessa prosessoinnissa syntyvät sivutuotteet (herneen- tai pavunpalot, artisokat, kastanjat, sitrushedelmien hedelmäliha, oliivien puristemassa, viinirypäleiden siemenet, pohjasakka, puristejäännökset) kuivattuna;

sokeriteollisuuden sivutuotteet, kuten melassin proteiinitiiviste, erilaiset tislausjätteet (mäski), kuivattu sokerijuurikasmassan tislausjäte;

käymisteollisuuden sivutuotteet kuivattuna, kuten tislausjäte, käymisjäännökset;

urea, ureafosfaatti ja biureetti (karjankasvatuksessa);

puuvilla.

Vähintään 50 prosenttia rehun kuiva-aineesta on oltava kyseisellä maantieteellisellä alueella tuotettua.

Rehun on muodostettava vähintään 50 prosenttia annoksen kuiva-aineesta.

Vaatimus, jonka mukaan vähintään 50 prosenttia rehun kuiva-aineesta on oltava kyseisellä maantieteellisellä alueella tuotettua, on mahdollista täyttää käyttämällä yksilöidyllä alueella kasvanutta nurmea, heinää ja erilaisia niittykasveja siten, että ne muodostavat sen rehuannoksen osuuden, joka koostuu helposti sulavasta kuidusta, eli yleisesti määriteltynä ”kasvirehusta” (kuten nurmi, heinä ja laidunnurmi) ja joka vaikuttaa merkittävästi maidon ja siten myös valmiin tuotteen kemiallisiin ja aistinvaraisiin ominaisuuksiin. ”Asiagoa” valmistetaan maantieteellisellä alueella, jota luonnehtivat pääasiassa pysyvät nurmet ja laidunniityt – erityisesti korkeammilla tai mäkisillä alueilla. Alue ei näin ollen sovellu erityisen hyvin viljan (maissi, vehnä, ohra) tai öljysiementen (soija) viljelyyn.

Asiago-juustoa valmistavat yritykset ovat erikoistuneet tuottamaan rotulehmien maitoa. Nämä lypsylehmät tarvitsevat tasapainoisen ruokavalion, johon kuuluu nurmirehun lisäksi myös muuta rehua ja rehutiivisteitä ja jolla ylläpidetään sekä laadukasta tuotantoa että lehmien hyvinvointia.

Siksi ruoka-annoksia on tarpeen täydentää rajatun alueen ulkopuolelta peräisin olevilla tiivisteillä ja rehuilla.

Tämä mahdollistaa ravintoaineiden nopean saannin, jolloin lypsykarja saa pötsin normaaliin toimintaan tarvitsemansa energian ja proteiinin. Koska rajatun alueen ulkopuolelta hankittavilla tiivisteillä ja rehuilla on vain fysiologinen tehtävä pötsin toiminnan tukemisessa, ne eivät käytännössä vaikuta maidon aistinvaraisiin ominaisuuksiin.

Kun on kyse lisämerkinnällä ”prodotto della montagna” varustetun Asiago-juuston tuotantoon tarkoitetusta maidosta, myös kaikkien säilörehujen käyttö on kiellettyä.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Lehmät on kasvatettava ja Asiago-juusto valmistettava ja kypsytettävä 4 kohdassa määritellyllä maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Asiago-juustot voidaan paloitella ja pakata valmiiksi eri muotoisina paloina (esim. neljännekset, kiilat ja viipaleet) kuoren kanssa. Juuston keskikohta voidaan joka tapauksessa pakata paloina, joiden kokonaispaino on enintään 10 prosenttia juuston painosta. Jokaisessa palassa on kuitenkin oltava kuorta juuston sileältä puolelta.

Jos juuston paloitteluun sisältyy kuoren puhdistus ja/tai poisto siten, että alkuperämerkintä häviää, tuote eri muodoissaan (esim. kuutiot, raaste, viipaleet, kiilat ja kokonainen juusto) on pakattava tuotantoalueella sen jäljitettävyyden varmistamiseksi.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Tunnistamista varten kaikkiin Asiago-juustoihin kiinnitetään numeroitu kaseiinilaatta ja tehdään merkinnät juustomuottien avulla. Muotit ovat tuottajaryhmittymän hallussa, ja se jakaa ne kaikille muottien käyttöön oikeutetuille tuottajille. Muoteissa on seuraava nimitykseen viittaava logo:

Logo kuvaa juustotahkoa, joka on leikattu ja josta puuttuu kiilan muotoinen pala; puuttuva pala on stilisoitu A-kirjaimeksi, joka on osittain tahkon sisällä. Asiago Fresco -juustoihin lisättävän logon korkeus on 100 mm ja Asiago Stagionato -juustoihin lisättävän logon korkeus 80 mm. Muoteissa on myös tuottajameijerin aakkosnumeerinen tunnus sekä suojatun nimityksen nimi

toistettuna useaan kertaan. ”Asiago Frescon” osalta kirjasimen korkeus on 25 mm ja ”Asiago Stagionaton” osalta 20 mm.

Kaikkien alkuperämerkinnällä suojatun Asiago-juuston tunnistusmerkkien (kaseiinilaatta ja alkuperämerkintä) on aina oltava näkyvissä kokonaisen juustotahkon pinnalla. Tahkon kantaa ei saa missään tapauksessa peittää kokonaan kelmulla, teipillä tai painokuviolla.

Asiago Stagionato -juustojen kantaan painetaan lisäksi kirjain, joka osoittaa tuotantokuukauden.

Muissa kuin lieriömäisissä tuotteissa on oltava seuraavat tunnistusmerkit, sanotun kuitenkaan rajoittamatta voimassa olevassa lainsäädännössä säädettyjen jäljitettävyysvaatimusten soveltamista: kaseiinilaatta, tuottajameijerin aakkosnumeerinen tunnus, nimitykseen viittaava logo, nimityksen nimi ”ASIAGO” toistettuna useaan kertaan vähintään kannan toisella puolella tai yhdellä sileällä puolella. Valtuutetut tuottajat saavat tätä varten tarkoituksenmukaiset merkintälaitteet tuottajaryhmittymältä.

Lisämerkinnällä ”prodotto della montagna” varustetut Asiago-juustot erotetaan muista siten, että tämän kohdan ensimmäisessä kappaleessa tarkoitetuissa juustomuoteissa on kertaalleen ilmaisu ”prodotto della montagna”.

Edellä mainittujen juustojen kantaan lisätään vähimmäiskypsytysajan päätyttyä lisätunniste. Kyseessä on seuraavan tunnuksen käsittävä polttomerkki, jonka tekemiseen tarvittavat välineet ovat tuottajaryhmittymän hallussa ja valtuutettujen meijerien käytettävissä:

Kaupalliset tiedot ja/tai etiketti voivat sisältää myös seuraavat maininnat:

Asiago Fresco -juuston merkinnöissä voi olla myös maininta ”Asiago pressato”.

Kun kyse on yli 40 päivää kypsytetystä Asiago Fresco -juustosta, merkinnöissä voi olla maininta ’Asiago Fresco riserva’ (tietty laatuluokka).

Asiago Stagionato -juuston merkinnöissä voi olla myös maininta ”Asiago d’allevo”.

Kun on kyse 4–10 kuukautta kypsytetystä Asiago Stagionato -juustosta, merkinnöissä voi olla maininta ”Asiago mezzano” tai ”Asiago Stagionato mezzano” (puolikypsä).

Kun on kyse 10–15 kuukautta kypsytetystä Asiago Stagionato -juustosta, merkinnöissä voi olla maininta ”Asiago vecchio” tai ”Asiago Stagionato vecchio” (kypsä).

Kun on kyse yli 15 kuukautta kypsytetystä Asiago Stagionato -juustosta, merkinnöissä voi olla maininta ”Asiago stravecchio” tai ”Asiago Stagionato stravecchio” (erittäin kypsä).

Kaikkien yrityksen tiedot sisältävien merkintöjen, leimojen, painokuvien ja vastaavien on täytettävä elintarvikkeiden merkintöjä ja esillepanoa koskevissa voimassa olevissa säädöksissä asetetut vaatimukset, ja niiden on joka tapauksessa mahdollistettava suojatun alkuperänimityksen ”Asiago” tunnistusmerkkien (juustomuoteilla tehtyjen merkintöjen) ja Asiago-juuston tunnistamiseksi kiinnitetyn kaseiinilaatan luettavuus.

Juuston sileälle sivulle voidaan kiinnittää yrityksen tiedot sisältäviä kelmuja tai painokuvioita edellyttäen, että ne täyttävät elintarvikkeiden pakkausmerkintöjä ja esillepanoa koskevissa voimassa olevissa säädöksissä asetetut vaatimukset. Tällaiset kelmut tai painokuviot eivät saa peittää kaseiinilaattaa, ja niissä on aina oltava merkintä ”ASIAGO” sekä suojattuihin alkuperänimityksiin liittyvä EU:n tunnus sen varmistamiseksi, että kuluttajat saavat oikeaa tietoa.

4. Maantieteellisen alueen tarkka rajaus

Asiago-juusto tuotetaan rajatulla alueella sijaitsevien maitotilojen toimittamasta maidosta samalla alueella sijaitsevissa meijereissä. Alue on rajattu seuraavasti:

Vicenzan maakunta: koko alue;

Trenton maakunta: koko alue;

Padovan maakunta: Carmignano di Brentan, S. Pietro in Gùn, Grantorton, Gazzon, Piazzola sul Brentan, Villafranca Padovanan, Campodoron, Mestrinon, Veggianon, Cervarese S. Crocen, Rovolonin, Cittadellan ja Fontanivan kunnat;

Trevison maakunnassa seuraavasti määritetty alue: Kun lähtöpisteenä on Vicenzan maakunnassa sijaitseva Rossano Veneton kaupunki, raja noudattaa Rossanon ja Castelfranco Veneton välistä tietä aina maantien nro 53 ”Postumia” risteykseen asti. Raja kulkee kyseisen tien reunaa pitkin ja risteää Trevison eteläisen kehätien kanssa aina sen Alemagna-moottoritien liittymään asti. Tästä raja jatkuu moottoritien suuntaisesti pohjoiseen Piave-joelle asti, mistä se kaartuu länteen joen oikeanpuoleista uomaa pitkin Trevison ja Bellunon maakuntien rajalle saakka. Tästä raja kulkee Trevison maakunnan rajaa pitkin ylöspäin aina Vicenzan maakunnan rajalle asti.

Edellä luetelluista tuotantoalueista vähintään 600 metrin korkeudessa sijaitsevia alueita pidetään vuoristoalueina.

5. Yhteys maantieteelliseen alueeseen

Monet historialliset ja perinteiset seikat juurruttavat Asiago-juuston tiettyyn aikaan ja paikkaan: se on historiallisesti peräisin Vicenzan maakunnasta, Trenton maakunnan rajalla sijaitsevalta Asiagon tasangolta. Asiago-juuston valmistus juontaa juurensa vuoteen 1000, ja 1900-luvun alkuvuosista lähtien sitä on valmistettu myös Asiagon tasangon lähialueella noin 80 kilometrin säteellä.

Kyse on historiallista aluetta ympäröivästä alueesta, jolta viljelijät löysivät karjankasvatuksen ja perinteisen maitotalouden kehittämiseen sopivat maatalous-, ympäristö- ja ilmasto-olosuhteet jouduttuaan lähtemään Asiagon tasangolta ensimmäisen maailmansodan (1914–1918) tapahtumien seurauksena.

”Asiagon” tuotantoalue käsittää alkuperäisen alueen, jonka muodostavat Asiagon, Lavaronen, Vezzenan ja Folgarian tasangot, minkä lisäksi siihen kuuluvat Trentinon vuoristo, Grappan, Breganzen, Schion, Valdagnon ja Chiampon kukkuloiden väliin jäävä kaistale sekä kaistale Vicenzan, Padovan ja Trevison maakuntien kastellusta tasankoalueesta.

Ilmasto-olosuhteet ja maaperä ovat sademäärän ja lämpötilan osalta yhtenäiset koko tuotantoalueella. Maaperä on pääasiassa kalkkipitoista. Tuotantoalueen korkeammalla sijaitsevilla alueilla on runsaasti pysyviä rehukasviviljelmiä. Luonnon heinä- ja palkokasvit sekä viljojen (vehnä, ohra, maissi) viljely ovat ominaisia näille alueille. Korkeammalla sijaitsevilla vuoristoalueilla kaikki metsittämätön maa on laidun- ja niittymaata.

Alueen yleisimmät karjalajit ovat Frisona Italiana, Bruna Alpina, Rendena ja Pezzata Rossa.

Inhimilliset tekijät ovat erityisen merkityksellisiä. Aitoihin ja muuttumattomiin menetelmiin perustuva ominainen tuotantotapa on pysynyt ajan mittaan ennallaan, kun paikallisen juustonvalmistuksen perinteinen osaaminen ja tekniikat maidon jalostamiseksi juustoksi ovat siirtyneet sukupolvelta toiselle.

Eritelmän julkaisutiedot

(asetuksen 6 artiklan 1 kohdan toinen alakohta)

Vahvistettuun tuote-eritelmään voi tutustua verkko-osoitteessa http://www.politicheagricole.it/flex/cm/pages/ServeBLOB.php/L/IT/IDPagina/3335

Siihen voi tutustua myös

menemällä suoraan maa- ja metsätalousministeriön kotisivulle (www.politicheagricole.it), valitsemalla ensin ”Prodotti DOP IGP” (ylhäällä oikealla), sen jälkeen ”Prodotti DOP IGP STG” (näytön vasemmassa laidassa) ja lopuksi ”Disciplinari di Produzione all’esame dell’UE”.

(1) EUVL L 343, 14.12.2012, s. 1.